पाएं अपने शहर की ताज़ा ख़बरें और फ्री ई-पेपरडाउनलोड करें
प्रदेश में कोरोना के तेजी से बढ़ते संक्रमण को देखते हुए राज्य सरकार ने 3 से 17 मई तक महामारी रेड अलर्ट-जनअनुशासन पखवाड़ा घोषित किया है। कर्फ्यू के दौरान अनुमत श्रेणी के अलावा अन्य कोई व्यक्ति बिना किसी कारण के घूमता हुए पाने पर उसे संस्थागत क्वारेंटाइन कर दिया जाएगा।जब तक कि उसकी आरटीपीसीआर रिपोर्ट निगेटिव नहीं आ जाती है। इसे सख्ती से लागू करने को लेकर रविवार को कलेक्टर आशीष गुप्ता और एसपी शिवराज मीणा के नेतृत्व में प्रशासनिक एवं पुलिस अधिकारियों के साथ शहर में पैदल फ्लैग मार्च किया। उन्होंने मुख्य बाजारों, सड़कों, मोहल्लों व गलियों में बेवजह घूमते लोगों से समझाइश कर घरों में ही रहने का आह्वान किया। एडीएम एयू खान, एसडीएम कैलाशचंद गुर्जर, एएसपी किशोरीलाल साथ रहे।कलेक्टर गुप्ता ने बताया कि सोमवार सुबह 5 बजे से 17 मई सुबह 5 बजे तक ‘महामारी रेड अलर्ट-जन अनुशासन पखवाड़े के दौरान सभी कार्यस्थल, व्यावसायिक प्रतिष्ठान-बाजार बंद रहेंगे। शुक्रवार दोपहर 12 बजे से सोमवार सुबह 5 बजे तक एवं 14 मई काे दोपहर 12 बजे से 17 मई सुबह 5 बजे तक ‘महामारी रेड अलर्ट-जनअनुशासन वीकेंड कर्फ्यू रहेगा।
सोमवार से शुक्रवार प्रतिदिन दोपहर 12 बजे से अगले दिन सुबह 5 बजे तक ‘महामारी रेड अलर्ट-जनअनुशासन कर्फ्यू रहेगा। खाद्यपदार्थ, किराना, आटाचक्की, पशुचारे की दुकानें सोमवार से शुक्रवार तक सुबह 6 से 11 बजे तक ही खुल सकेंगी। किसानों की आवश्यकता को ध्यान में रखते हुए कृषि आदान विक्रेताओं की दुकानें/परिसर सोमवार एवं गुरुवार को सुबह 6 से 11 बजे तक खुलने की अनुमति होगी।ऑप्टिकल दुकानें मंगलवार एवं शुक्रवार को सुबह 6 से 11 बजे तक खुल सकेंगी। मंडियां, फल-सब्जियां-फूल-मालाओं की दुकानें प्रतिदिन सुबह 6 से 11 बजे तक खुलेगी। ठेलेे, साइकिल, रिक्शा, ऑटोरिक्शा एवं मोबाइल वैन के माध्यम से सब्जियों एवं फलों का विक्रय प्रतिदिन सुबह 6 से शाम 5 बजे तक की सीमा में अनुमत होगा। डेयरी-दूध की दुकानें राेज सुबह 6 से 11 एवं शाम 5 से शाम 7 बजे तक खुलेगी।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva zho_Hant eng_Latn